Paîs Catalans: in miârs ae manifestazion par un stât catalan
Si calcole che a sedin stadis sù par jù 20 mil lis personis che a àn partecipât ae manifestazion pe indipendence che si è davuelte a Barcelone ai 11 di Setembar, zornade che e cole la fieste nazionâl catalane. La iniziative e je stade imbastide di une sessantine di organizazions di stamp diferent, di chês dai imigrâts fintremai a chês sportivis, ma dutis impegnadis intun percors pe indipendence dai Paîs Catalans. Il slogan sielzût par compagnâ la manifestazion al è stât: “O sin une nazion. O volìn un stât par nestri cont” (Som una nació. Volem estat propri). Intant de iniziative si à denunciât la ofensive culturâl metude in vore des istituzions spagnolis e il disfrutament economic e finanziari che la Catalogne e je daûr a patî. Propit la cuestion finanziarie e je stade l’argoment centrâl di une altre iniziative inmaneade de ERC che e à clamât dongje cualchi miâr di personis. Simpri te stesse zornade, une altre manifestazion di stamp indipendentist e je stade inmaneade di altris siglis (Maulets, Endavant, Cajei, e v.i.) che si son dadis dongje alì dal Fossar de les Moreres, un dai lûcs simbul de resistence catalane.
Font: Avui, 11/09/08; VilaWeb, 11/09/08; Món Divers, 11/09/08
fur_Latn fur_Latn cat_Latn